**Lars Eilstrup Rasmussen** (11. tammikuuta 1963 Tanska) on tanskalaissyntyinen tietojenkäsittelytieteilijä ja ohjelmistokehittäjä. Hän työskentelee Googlen palveluksessa ja hänet tunnetaan muun muassa Google Mapsin ja Google Waven pääsuunnittelijana (yhdessä veljensä Jens Eilstrup Rasmussenin kanssa).

Tausta
------

Tanskalaisveljekset Lars ja Jens muuttivat aluksi Kalifornian Piilaaksoon, jossa Lars väitteli tohtoriksi University of California, Berkeleyssa teoreettisesta tietojenkäsittelytieteestä. Hänen väitöskirjansa *On approximating the permanent and other #p-complete problems* valmistui 1998, ohjaajana Alistair Sinclair. Väitöskirja oli yliopiston esittämänä ehdolla ACM:n vuoden väitöskirjaksi.

Ura
---

Valmistuttuaan Berkeleystä IT-kuplan aikana veljekset työskentelivät valmistuttuaan aloittavalle internet-yhtiölle. Sen mentyä konkurssiin heidät sanottiin irti ja he päättivät kehittää oman Web-sovelluksen. Lars on kertonut Jens-veljen saaneen ensimmäisenä ajatuksen uudenlaisen karttateknologian kehittämisestä. Tuohon aikaan ainoita karttayhtiöitä olivat hänen mukaansa MapQuest Yhdysvalloissa ja Whereis.com Australiassa.

Lars oli työskennellyt työnantajalleen jonkin aikaa Sydneyssä, jonne hän muutti vuonna 2003. Veljekset perustivat kehitysryhmän ja yhtiön nimeltä *Where 2 Technologies* yhdessä ystäviensä Noel Gordonin ja Stephen Man kanssa. Prototyyppi valmistui vuoden loppuun mennessä. Aluksi pääoman saaminen prototyypin jatkokehittämiselle oli vaikeaa, kunnes eräs potentiaalinen investoija esitteli heidät Googlelle. Teknologia osoittautui nopeammaksi ja houkuttelevammaksi kuin muut sen ajan karttasovellukset. Google osti yhtiön ja kehittäjät siirtyivät sen palvelukseen 2004. Kehitystyö jatkui suhteellisen vähäisillä resursseilla.

*Pääartikkeli: Google Maps*
Kehittäjien yllätykseksi käyttäjäyhteisö pystyi hakkeroimaan koodin ja alkoi lisätä siihen ominaisuuksia. Ensimmäiset mash-up-sovellukset Google Maps -ohjelmistoon olivat syntyneet.

Lars Rasmussen kertoo ensimmäisen ajatuksen Google Wave -ohjelmistoon olevan myös peräisin hänen veljeltään Jensiltä. Rasmussenit aloittivat projektin nimellä *Walkabout* ja projektin suunnitteluun osallistui alkuvaiheessa viisi henkilöä. Kahden vuoden kehittämistyön tuloksena prototyyppi julkistettiin Google I/O -konferenssissa 28. toukokuuta 2009. Uusi sovellus yhdistää sähköposti-, pikaviestintä-, wiki- ja sosiaalisen median toiminnallisuuden samaan viestiketju-käsitteeseen, eli "aaltoon".

*Pääartikkeli: Google Wave*

Julkaisuja
----------

Väitöskirjansa lisäksi Lars Eilstrup Rasmussen on julkaissut joitakin tieteellisiä artikkeleita ja hänen nimissään on kymmenkunta patenttia.

Lähteet
-------

1. ↑  Anthony Klan: Google execs reveal double standards *Australian IT*.  12.4.2008. News Limited. Viitattu 2.6.2009. (englanniksi)
2. ↑  Lars Rasmussen  2009. www.crunchbase.com. Viitattu 2.6.2009. (englanniksi)
3. 1 2  The 2009 Innovation Lecture and Innovation Hero Awards - Brisbane Australian interactive media industry association. Viitattu 2.6.2009. (englanniksi)
4. ↑  Lars Eilstrup Rasmussen: On approximating the permanent and other #p-complete problems (Viitetiedot) *ACM Digital Library*. ACM. Viitattu 2.6.2009. (englanniksi)
5. 1 2 3  Natalie Apostolou: Sydney’s role in Google’s world view *Digital Media*.  5.5.2008. Reed Business Information.  Arkistoitu 13.6.2009. Viitattu 2.6.2009. (englanniksi)
6. ↑  Lars Rasmussen: Went Walkabout. Brought back Google Wave. *Official Google Blog*.  28.5.2009. Viitattu 2.6.2009. (englanniksi)
7. ↑  Lars Eilstrup Rasmussen (Google Scholar -haun tulokset) *Google Scholar*. Viitattu 2.6.2009. (englanniksi)

Aiheesta muualla
----------------

* Lars Rasmussenin profiili ja kuva CrunchBase -sivustolla (englanniksi)

|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Tieteilijät Muokkaa Wikidatassa | 
* zbMATH

 |

 |